CELEX: 32021R1819
Language: ro
Date: 2021-10-18 00:00:00
Title: Regulamentul (UE) 2021/1819 al Consiliului din 18 octombrie 2021 de modificare a Regulamentului (UE) nr. 224/2014 privind măsuri restrictive având în vedere situația din Republica Centrafricană

19.10.2021   
               
               
                  RO
               
               
                  Jurnalul Oficial al Uniunii Europene
               
               
                  L 369/1
               
            
         REGULAMENTUL (UE) 2021/1819 AL CONSILIULUI
         din 18 octombrie 2021
         de modificare a Regulamentului (UE) nr. 224/2014 privind măsuri restrictive având în vedere situația din Republica Centrafricană
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 215,
         având în vedere Decizia 2013/798/PESC a Consiliului din 23 decembrie 2013 privind măsuri restrictive împotriva Republicii Centrafricane (1),
         având în vedere propunerea comună a Înaltului Reprezentant al Uniunii pentru afaceri externe și politica de securitate și a Comisiei Europene,
         întrucât:
         
                     (1)
                  
                  
                     La 10 martie 2014, Consiliul a adoptat Regulamentul (UE) nr. 224/2014 (2), pentru a pune în aplicare anumite măsuri prevăzute în Decizia 2013/798/PESC.
                  
               
                     (2)
                  
                  
                     La 29 iulie 2021, Consiliul de Securitate al Organizației Națiunilor Unite (CSONU) a adoptat Rezoluția 2588 (2021). Respectiva rezoluție extinde derogările de la embargoul asupra armelor și lărgește domeniul de aplicare al măsurilor restrictive.
                  
               
                     (3)
                  
                  
                     La 18 octombrie 2021, Consiliul a adoptat Decizia (PESC) 2021/1823 (3), care modifică Decizia 2013/798/PESC în conformitate cu Rezoluția CSONU 2588 (2021).
                  
               
                     (4)
                  
                  
                     Unele dintre respectivele amendamente intră în domeniul de aplicare al tratatului și, prin urmare, este necesară o acțiune de reglementare la nivelul Uniunii pentru punerea lor în aplicare, împreună cu ajustările tehnice din perspectiva rezoluțiilor CSONU anterioare, în special pentru a se asigura aplicarea uniformă a acestora de către operatorii economici în toate statele membre.
                  
               
                     (5)
                  
                  
                     Prin urmare, Regulamentul (UE) nr. 224/2014 ar trebui să fie modificat în consecință,
                  
               ADOPTĂ PREZENTUL REGULAMENT:
         
            Articolul 1
            Regulamentul (UE) nr. 224/2014 se modifică după cum urmează:
            
                        1.
                     
                     
                        La articolul 3, litera (e) se înlocuiește cu următorul text:
                        
                                    „(e)
                                 
                                 
                                    legate de arme cu un calibru de cel mult 14,5 mm și de muniții și componente special concepute pentru astfel de arme, precum și de vehicule militare terestre neînarmate și de vehicule militare terestre dotate cu arme cu un calibru de cel mult 14,5 mm, precum și piesele de schimb ale acestora, și de lansatoare de grenade, precum și muniții special concepute pentru astfel de arme, și de mortiere cu un calibru de 60 mm și 82 mm, precum și muniții special concepute pentru astfel de arme, pentru forțele de securitate ale Republicii Centrafricane, inclusiv pentru instituțiile publice civile de aplicare a legii, în cazul în care aceste arme, muniții, componente și vehicule sunt destinate exclusiv sprijinirii procesului de RSS al Republicii Centrafricane sau utilizării în cadrul acestui proces, cu condiția ca furnizarea unei astfel de asistențe sau a unor astfel de servicii să fi fost notificată Comitetului de sancțiuni cu cel puțin 20 de zile înainte;”.
                                 
                              
                  
                        2.
                     
                     
                        La articolul 5 alineatul (3), se adaugă următoarea literă:
                        
                                    „(k)
                                 
                                 
                                    sunt implicate în planificarea, coordonarea, sponsorizarea sau comiterea de acte în RCA care încalcă dreptul internațional umanitar, inclusiv atacuri împotriva personalului medical sau a personalului umanitar.”
                                 
                              
                  
         
            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Luxemburg, 18 octombrie 2021.
            
               
                  Pentru Consiliu
               
               
                  Președintele
               
               J. BORRELL FONTELLES
            
         
         
            (1)  JO L 352, 24.12.2013, p. 51.
         
            (2)  Regulamentul (UE) nr. 224/2014 al Consiliului din 10 martie 2014 privind măsuri restrictive având în vedere situația din Republica Centrafricană (JO L 70, 11.3.2014, p. 1).
         
            (3)  Decizia (PESC) 2021/1823 a Consiliului din 18 octombrie 2021 de modificare a Deciziei 2013/798/PESC privind măsuri restrictive având în vedere situația din Republica Centrafricană (a se vedea pagina 11 din prezentul Jurnal Oficial).